REGULAMENTUL (CE) NR. 359/2009 AL COMISIEI
din 30 aprilie 2009
de suspendare a introducerii în Comunitate a exemplarelor din anumite specii ale faunei și florei sălbatice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 19 alineatul (2),
după consultarea Grupului de analiză științifică,
întrucât:
(1)
Articolul 4 alineatul (6) din Regulamentul (CE) nr. 338/97 prevede posibilitatea impunerii de restricții de către Comisie în privința introducerii în Comunitate a anumitor specii, în conformitate cu condițiile prevăzute la literele (a)-(d). De asemenea, măsuri de implementare a acestor restricții au fost stabilite în Regulamentul (CE) nr. 865/2006 al Comisiei din 4 mai 2006 de stabilire a normelor de punere în aplicare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea (2).
(2)
O listă cu speciile pentru care introducerea în Comunitate este suspendată a fost stabilită în Regulamentul (CE) nr. 811/2008 al Comisiei din 13 august 2008 de suspendare a introducerii în Comunitate a exemplarelor din anumite specii ale faunei și florei sălbatice (3).
(3)
Pe baza unor informații recente, Grupul de analiză științifică a ajuns la concluzia că starea de conservare a anumitor specii dintre cele enumerate în anexele A și B la Regulamentul (CE) nr. 338/97 va fi grav periclitată în cazul în care nu se suspendă introducerea acestora în Comunitate din anumite țări de origine. În consecință, ar trebui suspendată introducerea în Comunitate a următoarelor specii:
-
Psittacus erithacus din Guineea Ecuatorială;
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi și Furcifer nicosiai din Madagascar;
-
Chamaeleo camerunensis din Camerun;
-
Phelsuma berghofi, Phelsuma hielscheri, Phelsuma malamakibo și Phelsuma masohoala din Madagascar.
(4)
De asemenea, pe baza celor mai recente informații disponibile, Grupul de analiză științifică a ajuns la concluzia că nu se mai justifică suspendarea introducerii în Comunitate a următoarelor specii:
-
Lynx lynx din Republica Moldova și Ucraina;
-
Lama guanicoe (cunoscută acum ca Lama glama guanicoe) din Argentina;
-
Hippopotamus amphibius din Rwanda;
-
Aratinga erythrogenys din Peru;
-
Dendrobates auratus și Dendrobates pumilio din Nicaragua;
-
Dendrobates tinctorius din Surinam;
-
Plerogyra simplex, Hydnophora rigida și Blastomussa wellsi din Fiji;
-
Plerogyra sinuosa, Acanthastrea spp. (cu excepția Acanthastrea hemprichii) și Cynarina lacrymalis din Tonga.
(5)
Au fost consultate toate țările de origine ale speciilor care fac obiectul unor noi restricții privind introducerea în Comunitate în temeiul prezentului regulament.
(6)
Ar trebui corectate unele inconsecvențe între anexele la Convenția privind comerțul internațional cu specii sălbatice de faună și floră pe cale de dispariție (CITES) și denumirile științifice din referințele de nomenclatură pentru animale, adoptate în cadrul celei de-a 14-a sesiuni a Conferinței părților la CITES.
(7)
În consecință, lista speciilor a căror introducere în Comunitate se suspendă ar trebui modificată, iar Regulamentul (CE) nr. 811/2008 ar trebui să fie înlocuit, din motive de claritate.
(8)
Măsurile prevăzute în prezentul regulament sunt conforme cu avizul Comitetului pentru comerțul cu specii de faună și floră sălbatice,
ADOPTĂ PREZENTUL REGULAMENT:
Articolul 1
Sub rezerva dispozițiilor articolului 71 din Regulamentul (CE) nr. 865/2006, introducerea în Comunitate a exemplarelor din speciile de faună și floră sălbatică enumerate în anexa la prezentul regulament se suspendă.
Articolul 2
Regulamentul (CE) nr. 811/2008 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 aprilie 2009.